5 чэрвеня 1934 г. чэкісты дакладвалі Мікалаю Гікалу аб праведзенай “стэрылізацыі” і выяўленых 14 злосных шкодніках Нараўлянскага раёна: 3 кулакі, 2 цвёрдазаданцы (так савецкая ўлада называла заможных сялян-аднаасобнікаў, якія не пажадалі стаць калгаснікамі, але мелі цвёрдае заданне па нарыхтоўцы хлеба дзяржаве. Часцяком у іх зерне забіралася поўнасцю), 1 поп, 2 сектанты, 5 сераднякоў і 1 без вызначаных заняткаў. Але крыважэрны ОГПУ прагне “галоснага суда над абвінавачанымі”, і Масква развязвае рукі спецслужбам. 5 лістапада 1934 г. усім рэспублікам, на тэрыторыях якіх пражывалі немцы, ЦК ВКП(б) разаслаў шыфраваную тэлеграму “аб прыняцці рэпрэсіўных мер” аж да расстрэлу.